Source: http://www.druckeria.ro/tag/fiji/
Timestamp: 2020-05-27 21:02:47+00:00

Document:
fiji Archives - Druckeria
Rugby World Cup | Timișoara Saracens, în topul cluburilor cu cei mai mulți jucători prezenți la turneul final
E deja de notorietate faptul că, la ediția din acest an a Cupei Mondiale de rugby, Timișoara Saracens a trimis nouă jucători. Opt dintre ei în reprezentativa României, iar unul în cea a statului Fiji. Fără îndoială, un record pentru rugby-ul timișorean, care până în această toamnă avusese maximum trei participanți la Cupa Mondială, în edițiile din 1999 și 2011. Cei nouă jucători aflați în acest moment în Anglia situează clubul timișorean într-un top mondial, pe picior de egalitate cu grupări celebre, precum Cardiff Blues, Newcastle Falcons sau Ulster.
Alexandru Țăruș, Andrei Rădoi, Eugen Căpățână, Valentin Popârlan, Stelian Burcea, Valentin Calafeteanu, Paula Kinikinilau și Mădălin Lemnaru sunt prezenți în echipa României la Cupa Mondială. Cu alte cuvinte, mai bine de un sfert din lotul convocat de selecționerul Lynn Howells (25,8 %) provine de la Timișoara Saracens. Lor li se mai adaugă și un al nouălea jucător al bănățenilor prezent la turneul final, pilierul Manasa Saulo, convocat în reprezentativa țării sale, Fiji.
La nivelul României, e clar că Timișoara Saracens conduce detașat în ceea ce privește numărul jucătorilor trimiși la Cupa Mondială. Urmează Steaua, cu 6 convocați (4 în naționala României, alți doi în cea a statului Fiji), CSM Știința Baia Mare, cu 4 jucători – toți în reprezentativa „stejarilor”, CSM București cu 3 rugbyști (doi pentru România, unul pentru Sua), Dinamo – doi convocați (unul pentru România, altul pentru Namibia) și, finalmente, Universitatea Cluj, cu un convocat. Cu alte cuvinte, toate cele șase echipe din Superligă au primit cel puțin o scrisoare de convocare pentru Campionatul Mondial.
Cum se situează însă Timișoara Saracens într-un top mondial din această privință? Pe un onorabil loc 8, la egalitate cu alte cinci grupări de renume: Cardiff Blues, Newcastle Falcons, Sharks (Africa de Sud), Edinburgh Rugby și Ulster.
Topul este condus de două formații care au nu mai puțin de 21 de convocați! Una dintre ele e Glasgow Warriors, care asigură mai bine de jumătate din lotul Scoției (17 jucători!), trimițând în plus câte un jucător la reprezentativele Tonga, Fiji, Statelor Unite și Italiei. Tot 21 de jucători a trimis la Cupa Mondială și gruparea argentiniană UAR. O situație ceva mai specială însă, fiind vorba de o grupare nou-fondată, un soi de selecționată divizionară, care va participa în premieră din 2016 la celebra competiție Super Rugby, care în momentul de față reunește cluburi din Australia, Noua Zeelandă, Africa de Sud și chiar Japonia.
Locul al doilea e deținut de celebra grupare irlandeză Leinster, cu un total de 17 jucători convocați. 16 dintre ei se află în lotul Irlandei, iar unul în cel al Africii de Sud. Podiumul e completat de Saracens Londra, cu 15 jucători trimiși la Cupa Mondială.
Dar iată clasamentul detaliat al cluburilor în funcție de numărul convocaților pentru turneul final:
21 de jucători: UAR (Argentina), Glasgow Warriors (Scoția);
17 jucători: Leinster (Irlanda);
15 jucători: Saracens Londra (Anglia);
13 jucători: New South Wales Waratahs (Australia);
12 jucători: Bath Rugby (Anglia);
11 jucători: Clermont (Franța), Ospreys (Țara Galilor), Racing 92 (Franța), Crusaders / Canterbury (Noua Zeelandă);
10 jucători: Zebre Parma (Italia);
9 jucători: Timișoara Saracens (România), Cardiff Blues (Țara Galilor), Newcastle Falcons (Anglia), Sharks (Africa de Sud), Edinburgh (Scoția), Ulster (Irlanda).
Un alt amănunt interesant, franciza Saracens a trimis nu mai puțin de 31 de jucători la Cupa Mondială. „Clubul-mamă”, din Londra, are 15 convocați, iar din rețeaua globală Timișoara Saracens e reprezentată de 9 jucători, Seattle Saracens (SUA) de 4 și Lelo Saracens (Georgia) de doi jucători.
La Cupa Mondială din Anglia iau parte în total 620 de jucători.
Filed Under: Rugby, Stire de ultima ora Tagged With: argentina, fiji, glasgow warriors, irlanda, leinster, romania, rugby world cup, saracens, scotia, timisoara saracens, waratahs
Rugby World Cup | Speranțe doar în prima repriză! Șase rugbyști de la Timișoara Saracens au înfruntat Franța
Paula Kinikinilau (Timișoara Saracens), integralist la debutul său într-un meci de Cupa Mondială
Naționala de rugby a României a debutat aseară la Cupa Mondială de Rugby. Pe impunătorul Stadion Olimpic din Londra, în fața a peste 50.000 de spectatori, „stejarii” au încveput bine partida, au fost la câțiva centimetri distanță de a prelua conducerea, dar apoi experiența și – de ce să nu recunoaștem? – valoarea superioară a Franței și-a spus cuvântul. Reprezentativa din Hexagon s-a impus cu 38-11.
România și Franța s-au studiat reciproc în primele minute ale întâlnirii. Totuși, „cocoșii galici” au fost cei ce au deschis tabela, în minutul 8, printr-o lovitură de pedeapsă transformată de Morgan Parra. „Stejarii” au evoluat în continuare curajoși, i-au presat pe francezi în propriul 22, iar Vlaicu a reușit chiar să se prăbușească în terenul de țintă advers, însă arbitrajul video l-a edificat pe centralul sud-african Jaco Peyper că mingea nu a fost culcată. S-a acordat, în schimb , lovitură de pedeapsă pentru România, transformată din poziție favorabilă de același Vlaicu.
Și totuși, România a mai avut o ocazie bună de a prelua conducerea în fața puternicei reprezentative a Franței, în minutul 26, când Vlaicu n-a reușit să trimită printre buturi o lovitură de pedeapsă din poziție centrală.
A sosit minutul 30, și eliminarea temporară a lui Paulică Ion, pentru placaj în grămadă, iar omul în minus până la finele reprizei s-a simțit din plin. Tricolorii au încasat două eseuri, semnate de Sofiane Guitoune, în minutul 30, și Yannick Nyanga, în minutul 34, ambele transformate cu mare precizie de Morgan Parra. Chiar înaintea pauzei, Vlaicu a mai redus din handicap printr-o nouă lovitură de pedeapsă, astfel că la pauză, tabela de pe Stadionul Olimpic din Londra indica 17-6 în favoarea francezilor.
România reușește în cele din urmă eseul, prin Valentin Ursache. Un alt Valentin, Calafeteanu (Timișoara Saracens), în plan îndepărtat, bucurându-se ca un copil pentru reușita colegului său.
În partea secundă, Franța s-a distanțat, reușind de multe ori să puncteze chiar pe fondul unor momente bune de joc ale „stejarilor”. În minutul 66, Guitoune a semnat al doilea său eseu, transformat de același Morgan Parra. Apoi, în minutul 69, eseul lui Wesley Fofana și conversia nou-intratului Kockott au urcat scorul la 31-6 pentru „cocoși”. România a reușit, în cele din urmă, mult doritul eseu în minutul 74, prin Valentin Ursache, însă Vlaicu a demonstrat încă o dată că n-a fost „în picior”, ratând transformarea. Rezultatul final, 38-11 pentru Franța, a fost stabilit cu un minut înaintea expirării timpului, prin eseul lui Gael Fickou – al cincilea pentru Les Bleus – urmat de transformarea lui Kockott.
Șase timișoreni pe gazonul Stadionului Olimpic din Londra
Toți cei șase jucători de la Timișoara Saracens incluși de selecționerul Lynn Howells în lotul României pentru meciul de debut la Cupa Mondială, au bifat minute în partida de aseară. Mădălin Lemnaru și Paula Kinikinilau au fost integraliști, în timp ce Vali Popârlan, de asemenea titular, a fost înlocuit în minutul 68 cu Ovidiu Tonița. În mitanul secund, au mai intrat Andrei Rădoi în locul lui Turashvili (min. 59), Stelian Burcea în locul lui Lucaci (min. 72) și Vali Calafeteanu în locul lui Surugiu (min. 73).
Franța: 1. Vincent Debaty (17. Eddy Ben Arous, 68), 2. Dimitri Szarzewski (căpitan; 16. Benjamin Kayser, 50), 3. Uini Atonio (18. Nicolas Mas, 50), 4. Bernard Le Roux, 5. Alexandre Flanquart, 6. Yannick Nyanga, 7. Fulgence Ouedraogo, 8. Louis Picamoles (20. Damien Chouly, 50); 9. Morgan Parra (21. Rory Kockott, 68), 10. Remi Tales, 11. Noa Nakaitaci, 12. Wesley Fofana, 13. Gael Fickou, 14. Sofiane Guitoune, 15. Brice Dulin. Selecționer: Philippe Saint-André.
România: 1. Mihăiță Lazăr (17. Andrei Ursache, 71), 2. Otar Turașvili (16. Andrei Rădoi, 59), 3. Paulică Ion (18. Horațiu Pungea, 73), 4. Valentin Popârlan (19. Ovidiu Toniță, 68), 5. Johannes van Heerden, 6. Valentin Ursache, 7. Viorel Lucaci (20. Stelian Burcea, 72), 8. Mihai Macovei (căpitan); 9. Florin Surugiu (21. Valentin Calafeteanu, 73), 10. Dănuț Dumbravă (23. Csaba Gal, 47), 11. Adrian Apostol (22. Ionuț Botezatu, 72), 12. Florin Vlaicu, 13. Paula Kinikinilau, 14. Mădălin Lemnaru, 15. Cătălin Fercu.
În clasament, pe primul loc se află Franța, cu 9 puncte (2 jocuri), urmată de Irlanda, 5 p (1 j), Italia, 0 p (1 j), România, 0 p (1 j), Canada, 0 p (1 j).
Următorul meci al Franței va avea loc pe 1 octombrie (22,00), cu Canada, la Milton Keynes, în timp ce ”stejarii” vor înfrunta Irlanda, duminică 27 septembrie (18,45), la Londra (Wembley).
Manasa Saulo, 78 de minute în fața Australiei
Un al șaptelea rugbyst de la Timișoara Saracens a fost implicat ieri, la Cupa Mondială. E vorba despre pilierul fijian Manasa Saulo, titular în reprezentativa țării sale în meciul contra Australiei, de la Cardiff. Jucătorul bănățenilor a fost din nou titular, fiind înlocuit abia în minutul 78 de Colati. Australia s-a impus cu 28-13 în fața celor din Fiji.
Filed Under: Rugby, Stire de ultima ora Tagged With: fiji, franta, londra, manasa saulo, romania, stadionul olimpic, timisoara saracens, valentin ursache
Lemeki Nabalei, surpriza campioanei RCM Timișoara: „Mi-aș dori să joc pentru naționala României”
Lemeki Nabalei a sosit în vară la Timișoara, ca o alternativă pentru Daniel Carpo pe postul de închizător al grămezii, dar a fost nevoit să intre în focul luptei mult mai repede, datorită accidentării acestuia din urmă de la echipa națională. Deși nu împlinise nici 20 de ani la ora debutului său în galben-albastru, fijianul s-a descurcat de minune, devenind rapid unul dintre jucătorii de bază.
În cea de-a doua jumătate a campionatului, Lemeki Nabalei a reușit să marcheze și patru eseuri, în fața echipelor CSM București, Dinamo, U Cluj și Farul.
„A fost un an bun pentru mine, am avut șansa să joc în campionatul României, pe care l-am și câștigat. Sunt foarte bucuros de această reușită, dar îmi pare rău că n-am putut cuceri și Cupa României”, a declarat Nabalei.
Fijianul va petrece sărbătorile în țara sa de baștină, alături de familie, după care se va întoarce la Timișoara, acolo unde mai are patru ani de contract. „Voi merge să petrec Crăciunul alături de familia mea, în Fiji, după care mă voi întoarce la Timișoara. Sunt nerăbdător în privința noului sezon și sper să rămân cât mai mulți ani la echipă. Pe viitor, mi-aș dori chiar să joc pentru echipa națională a României, ar fi o onoare pentru mine”, mai spune optarul fijian.
Lemeki Nabalei a urmărit cu interes partida test dintre naționala României și cea a țării sale, disputată la București, pe 23 noiembrie. În opinia sa, Fiji a dominat prin linia de treisfeturi, a cărei viteză a fost imposibil de contracarat de către „stejari”.
„Le-am spus colegilor care joacă în echipa națională că trebuie să se mulțumească cu victoriile în fața celor din Tonga și Canada. Cu Fiji e cu totul altceva. Se pare că am avut dreptate și m-am bucurat mult pentru victoria țării mele. Băieții de la echipă îmi spuneau că vor învinge Fiji pe forța grămezii, dar s-a dovedit că diferența a fost făcută de linia de treisferturi. În Fiji se joacă foarte mult rugby în 7, așa că toți sunt extrem de rapizi și vor alerga dintr-o parte în alta a terenului”, a spus Nabalei.
Lemeki Nabalei a împlinit 20 de ani la 14 august, măsoară 1.98m și cântărește 90 de kilograme, bifând 12 meciuri pentru RCM Timișoara în sezonul câștigării celui de-al doilea titlu consecutiv.
Filed Under: Rugby Tagged With: breaking, daniel carpo, Druckeria, echipa nationala, fiji, inchizator de gramada, lemeki nabalei, RCM Timisoara, rugby timisoara, stejarii
„Stejarii” încheie anul cu un eșec! Cinci timișoreni au participat la lupta cu Fiji
Naționala de rugby a României a înregistrat o înfrângere în ultimul test al anului, în compania reprezentativei statului Fiji. A fost 23-7 în favoarea reprezentantei Emisferei Sudice, a cărei mult mai agilă linie de treisferturi și-a spus din plin cuvântul.
Fiji a încercat să arate de ce e în stare încă din primele secunde ale jocului de la București. „Stejarii” au scăpat de eseu în minutul 3, grație probei video, care a relevat un înainte comis de închizătorul oaspeților, Masi Matadigo, în faza premergătoare. A urmat o perioadă bună de joc a tricolorilor, care au forțat intrarea în 22-ul advers, însă vizitatorii au mutat rapid jocul în cealaltă parte a terenului și au culcat balonul, prin fundașul Metuisela Talebulamaijaina. Fiji a reușit apoi a doua încercare a jocului, prin centrul Nemani Nadolo, scorul urcând la 10-0. Tricolorii au revenit în joc spre finalul primei părți, printr-un eseu de penalizare transformat de Vlaicu, dar până la pauză, Fiji a mai pus 6 puncte pe tabelă, prin două lovituri de pedeapsă transformate de Seremia Baiakeinuku.
Fiji a ucist meciul la câteva minute de la reluare, atunci când aripa Timoci Nagusa a semnat cel de-al treilea eseu al vizitatorilor, Baiakeinuku reușind și conversia de două puncte suplimentare, urcând scorul la 23-7. „Stejarii” a forțat în tot timpul rămas apropierea pe tabelă, dar deși au dispus de o înaintare mai puternică, nu au reușit să spargă blocul defensiv al fijienilor. Scorul final a fost stabilit chiar înaintea fluierului final, Nemani Nadolu, centrul oaspeților transformând o nouă lovitură de pedeapsă. S-a încheiat, așadar, România – Fiji 7-26, care devine astfel singurul eșec al „stejarilor” pe durata anului 2013.
Patru rugbyști ai campioanei RCM Timișoara au fost titulari în această întâlnire. E vorba despre Otar Turashvili, Valentin Popârlan, Valentin Calafeteanu și Cătălin Fercu. Pe parcurs, a intrat și Dorin Lazăr, în locul lui Mitu, în timp ce pilierul Horațiu Pungea, recent transferat de bănățeni în Țara Galilor, i-a luat locul lui Paulică Ion.
Filed Under: Rugby Tagged With: breaking, Druckeria, fiji, nationala rugby, RCM Timisoara, romania, rugby timisoara
RCM Timișoara va avea patru titulari în națională și în testul cu Fiji
Naționala de rugby a României va încheia sâmbătă seria meciurilor test din această toamnă, în compania reprezentativei statului Fiji. Selecționerul Lynn Howells a făcut public lotul pentru acest joc, în care campioana RCM Timișoara va avea patru titulari și încă un jucător pe banca de rezerve.
După două victorii mari în ultimele două săptămâni, cu Tonga și Canada, naționala de rugby a României o caută și pe cea de-a treia. În ultimul test al anului, „stejarii” vor întâlni o altă reprezentativă puternică din Emisfera Sudică, Fiji.
Selecționerul tricolorilor, Lynn Howells, a anunțat lotul de 23 de jucători pentru această partidă, cinci dintre aceștia provenind de la campioana reconfirmată a României, RCM Timișoara. Galben-albaștri vor avea patru titulari cu Fiji: Otar Turashvili, Valentin Popârlan, Valentin Calafeteanu și Cătălin Fercu, în timp ce din postura de rezervă va începe jocul Dorin Lazăr.
La acest joc, va absenta Stelian Burcea, accidentat la umăr în testul de săptămâna trecută, cu Canada. De asemenea, Eugen Căpățână, Gabriel Conache, Alexandru Țăruș și Marian Drenceanu nu și-au făcut loc în lotul lui Howells. De altfel, ultimii doi nu au figurat nici măcar ca rezerve în cele trei teste din această lună, în vreme ce Conache a bifat doar un joc pe bancă, cel contra Canadei.
Iată cum vor arăta cele două reprezentative în jocul de sâmbătă seară:
România: 1. Mihăiță Lazar (Castres – Franța), 2. Otar Turashvili (RCM Timișoara), 3. Paulică Ion (Perpignan – Franța), 4. Valentin Popârlan (RCM Timișoara), 5. Marius Sîrbe (Tarbes – Franța), 6. Alexandru Mitu (CSA Steaua), 7. Viorel Lucaci (CSA Steaua), 8. Mihai Macovei (Saint Nazaire – Franța) – căpitan, 9. Valentin Calafeteanu (RCM Timișoara), 10. Florin Vlaicu (CSA Steaua), 11. Florin Ioniță (CSA Steaua), 12. Csaba Gal (CSM Știința Baia Mare), 13. Cătălin Dascălu (CSA Steaua), 14. Ionuț Dumitru (CSA Steaua), 15. Cătălin Fercu (RCM Timișoara)
Rezerve: 16. Andrei Rădoi (CSM Știința Baia Mare), 17. Constantin Pristavița (CSM Știinta Baia Mare), 18. Horațiu Pungea (Scarlets – Țara Galilor), 19. Alin Coste (Bourg en Bresse – Franța), 20. Dorin Lazăr (RCM Timișoara), 21. Florin Surugiu (CSM București), 22. Stephen Hihetah (CSM Știința Baia Mare), 23. Cristian Diniș (CSM Știinta Baia Mare).
Selecționer: Lynn Howells
Fiji: 1. Jeremaia Yanuyanutawa (Glasgow – Scoția), 2. Seremaia Naureure (Sigatoka – Fiji), 3. Setefano Somoca (Sigatoka Blues – Fiji), 4. Wame Lewaravu (Mont de Marsan – Franța), 5. Api Naikatini (Wellington – Noua Zeelandă), 6. Malakai Ravulo (North Harbour – Noua Zeelandă), 7. Akapusi Qera (Gloucester – Anglia) – căpitan, 8. Masi Matadigo (Racing Metro 92 – Franța), 9. Nemia Serelevu (Southland – Noua Zeelandă), 10. Seremaia Baiakeinuku (Castres – Franța), 11. Napolioni Vonowale (Clermont – Franța), 12. Nemani Nadolo (NEC Green Rockets – Japonia), 13. Asaeli Tikomairotuma (Cheifs – Noua Zeelandă), 14. Timoci Nagusa (Montpellier – Franța), 15. Metuisela Talebulamaijaina (Bordeaux – Franța).
Rezerve: 16. Peni Ravai (Nanumiau – Fiji), 17. Campese Maafu (Nottingham – Anglia), 18. Saulo Manasa (Army – Fiji), 19. Sam Matavesi (Plymouth Albion – Anglia), 20. Nemani Nagusa (Negatoka – Fiji), 21. Henry Seniloli (Failivu – Fiji), 22. Waisea Luveniyali (Newcastle – Anglia), 23. Malakai Bakaniceva (Brive – Franța).
Selecționer: Inoke Male
Partida România – Fiji va avea loc sâmbătă, de la ora 19, pe Stadionul Național „Arcul de Triumf”, și va fi transmisă în direct pe TVR 2 și online pe rugbytv.ro.
Filed Under: Rugby Tagged With: breaking, Druckeria, fiji, lynn howells, nationala rugby, RCM Timisoara, romania, romania-fiji, rugby timisoara
Stelian Burcea, accidentat la națională: „Nu e grav, dar trebuie să stau imobilizat”
RCM Timișoara are zece jucători cantonați la București, la lotul național, pentru seria de teste ce se va încheia sâmbătă, în compania celor din Fiji. Căpitanul galben-albaștrilor, Stelian Burcea, a început titular în meciul cu Canada, în care a suferit o accidentare la umăr ce i-ar putea încheia activitatea pentru acest an.
Căpitanul lui RCM Timișoara, Stelian Burcea, a ieșit accidentat în meciul pe care naționala României l-a susținut săptămâna trecută, în fața Canadei, suferind o disjuncție la umăr. Acesta va fi astfel indisponibil pentru jocul de duminică, cu Fiji, fiind șanse mari să lipsească și la „dubla” pe care Bucharest Wolves o va susține în AMLIN Challenge Cup cu francezii de la Brive pe 7 și 12 decembrie. „Nu e grav, dar trebuie să stau imobilizat. Depinde de cât de bine mă recuperez. Vom relua însă pregătirile repede, în ianuarie, și trebuie să mă fac bine până atunci”, a declarat Burcea, la emisiunea Rugby Show, difuzată pe rugbytv.ro.
Stelian Burcea a fost utilizat sâmbătat trecută, în jocul cu Canada, în rol de număr 8, un post pe care a evoluat destul de rar de-a lungul carierei. Căpitanul campioanei României a explicat diferențele pe care le simte față de poziția sa clasică de la echipa de club, cea de flanker. „E o diferență între flanker și închizător, mai ales în ceea ce privește plasamentul. Îți și trec mai multe baloane prin mână, dar cred că m-am descurcat destul de bine. Au mai fost situații când am jucat și numărul 8, e un post ce implică mult mai multe responsabilități”, a afirmat Burcea.
„Steaua a câștigat prin margini”
Stelian Burcea le-a ținut sâmbăta trecută pumnii colegilor săi, care au disputat sfertul de finală al Cupei României în compania Stelei, meci pierdut de aceștia, scor 13-23. „Din păcate, această suprapunere a meciurilor din Cupă cu cele ale naționalei s-a dovedit din nou a fi defavorabilă Timișoarei. Au fost 12 jucători din echipa standard lipsă. Până la urmă, nu cred că aceasta a fost cea mai mare problemă, ci faptul că n-am putut pune decât 10 străini pe foaie. Din păcate, am avut amândoi taloneur-ii convocați, toată linia a doua la echipa națională, și ne-a fost foarte greu. Steaua cred că a câștigat jocul prin margini”, a mai spus Burcea.
Căpitanul lui RCM Timișoara și-ar fi dorit o încleștare între echipa sa și Steaua în finală, mai ales că ambele formații ar fi putut beneficia și de aportul jucătorilor de la națională. „Îmi pare rău că nu ne-am îndeplinit în totalitate obiectivul, adică realizarea eventului. Cu siguranță, Timișoara – Steaua ar fi fost o finală frumoasă de Cupa României. Dar acesta e sportul, câteodată mai și pierzi, trebuie să învățăm din aceste momente dificile”, a mai spus Burcea.
Stelian Burcea își va susține din tribună colegii de la echipa națională, care sâmbătă vor disputa ultima partidă test a anului, în compania reprezentativei din Fiji. Meciul va avea loc de la ora 19, pe stadionul „Arcul de Triumf”.
Filed Under: Rugby Tagged With: breaking, canada, Druckeria, fiji, nationala rugby, RCM Timisoara, rugby timisoara, steaua bucuresti, stelian burcea
Briză de Pacific în Ronaț: 12 jucători din emisfera sudică, în derby-ul Superligii
Duelul de sâmbătă dimineață, dintre campioana RCM Timișoara și deținătoarea medaliei de argint, Știința Baia Mare, va fi extrem de interesant, din mai multe puncte de vedere. Lăsând la o parte rivalitatea sportivă dintre cele două grupări, va fi un duel al jucătorilor din emisfera sudică, nu mai puțin de 12 rugbyști din această zonă a globului aflându-se pe foaia de joc.
De câțiva ani, rugby-ul românesc a căpătat o nouă dimensiune, o nouă abordare, o nouă perspectivă, totul datorită importului masiv de jucători din emisfera sudică. Rugbyști din Africa de Sud, Noua Zeelandă, Tonga, Fiji sau Samoa au făcut deliciul spectatorilor la meciurle de primă divizie, rețeta introdusă mai întâi de Farul Constanța fiind preluată cu succes și de celelalte pretendente la titlu.
Cele mai puternice formații românești ale momentului, RCM Timișoara și Știința Baia Mare, se vor înfrunta sâmbătă dimineață, pe arena „Gheorghe Rășcanu” din Ronaț, cei prezenți urmând să asiste la un duel extrem de interesant, în care vor fi implicați nu mai puțin de 12 jucători din emisfera sudică. În trupa pregătită de Chester Williams sunt anunțați titulari Randall Morrison (Africa de Sud), Jack Umaga (Noua Zeelandă), Stephen Shennan (Noua Zeelandă), Paula Kinikinilau (Tonga), Johnny Sola (Noua Zeelandă), Mcgrath Van Wyk (Namibia) și Viliami Moala (Noua Zeelandă), în vreme ce Eugen Apjok se va baza pe Johannes Van Heerden (Africa de Sud), Sean Morrell (Fiji), Philip Falamoe (Samoa) și Michael Wiringi (Noua Zeelandă) în primul XV, urmând ca pe banca de rezerve să ia loc Jeremy Cave (Noua Zeelandă). Să mai spunem că de la meciul de sâmbătă va lipsi un alt „sudic” din formația timișoreană, Jody Rose, suspendat.
„Toate echipele din România doresc să vadă un stil expansiv de rugby, iar acest lucru se poate realiza doar cu jucători din emisfera sudică. Nu cred că Baia Mare încearcă să ne copieze politica, prin aducerea rugbyștilor din această zonă, să nu uităm că în România acest fenomen se întâmplă de 3-4 ani”, a punctat tehnicianul campioanei, Chester Williams, de altfel un alt reprezentant al emisferei sudice.
RCM Timișoara și-a întărit serios linia de treisferturi în această iarnă, în special cu jucători din zona sud-pacifică, fapt pe care secundul Danie de Villiers îl consideră un plus. „Avem o linie de treisferturi aproape în totalitate din zona Pacificului de sud. Băieții se înțeleg foarte bine, joacă același tip de rugby, iar pentru mine, ca antrenor al apărării, pot să spun că e Raiul pe pământ. Anul trecut, Timișoara s-a bazat în special pe înaintare. Începând cu sezonul viitor, vom încerca să-i oferim însă echipei o nouă dimensiune, avem câțiva înaintași excelenți, dar îmi place să cred că linia de treisferturi va avea un impact foarte mare în acest an”, spunea, în urmă cu o săptămână, asistentul lui Chester Williams, cel ce se ocupă în principal de acest sector al angrenajului timișorean.
Iată formațiile probabile din derby-ul de sâmbătă, de pe arena „Gheorghe Rășcanu”:
RCM Timișoara (antrenor Chester Williams): Pungea, Căpățână, Militaru, Lazăr, Drenceanu, Burcea (cpt.), Morrison, Carpo, Calafeteanu, Umaga, Shennan, Kinikinilau, Sola, Van Wyk, Moala.
Rezerve: Mariș, Khositashvili, Rus, Tănase, Conache, Fântânaru, Samkharadze, Țăruș
CSM Știința Baia Mare (antrenor Eugen Apjok): Suciu, Rădoi, Rusu, Dănilă, Van Heerden, Stoica, Morrell, Ene, Falamoe, Wiringi, Cătună, Diniș, Gal, Pop (cpt.), Botezatu
Rezerve: Bârdașu, Mardare, Hristache, Buzatu, Ailenei, Niacșu, Cave, Pocriș
Partida dintre RCM Timișoara și CSM Știința Baia Mare se va desfășura sâmbătă, cu începere de la ora 10, pe arena „Gheorghe Rășcanu” din Ronaț. Meciul va fi arbitrat de brigada Bogdan Miliță – Alexandru Nițulescu, Ștefan Răzvan, arbitru video va fi Răzvan Iordăchescu, iar observator din partea FRR, Gheorghe Sabău.
Filed Under: Rugby Tagged With: africa de sud, Chester Williams, csm stiinta baia mare, emisfera sudica, eugen apjok, fiji, noua zeelanda, oceanul pacific, RCM Timisoara, ronat, rugby timisoara, tonga

References: CSM 
 CSM 
 CSM 

CSM 
 CSM 
 csm